32002R2066
L 318/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 2066/2002 НА КОМИСИЯТА
от 21 ноември 2002 година
за допълване на приложението към Регламент (ЕО) № 2400/96 относно вписването на някои означения в Регистъра на защитените наименования за произход и защитените географски указания, предвидено в Регламент (EИО) № 2081/92 на Съвета относно защитата на географските указания и наименованията за произход на селскостопанските и хранителните продуктите (Carne de Bovino Cruzado dos Lameiros do Barroso, Pruneaux d'Agen - Pruneaux d'Agen mi-cuits, Carciofo romanesco del Lazio, Aktinidio Pierias, Milo Kastorias, Welsh Beef)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2081/92 на Съвета от 14 юли 1992 г. относно защитата на географските указания и наименованията за произход на селскостопанските и хранителните продукти (1), последно изменен с Регламент (ЕО) № 2796/2000 на Комисията (2), и по-специално член 6, параграфи 3 и 4 от него,
като има предвид, че
(1)
В съответствие с член 5 от Регламент (ЕИО) № 2081/92 Португалия е изпратила до Комисията молба за регистрация на означението „Carne de Bovino Cruzado dos Lameiros do Barroso“ като географско указание, Франция е изпратила на Комисията молба за регистрация на означението „Pruneaux d'Agen - Pruneaux d'Agen mi-cuits“ като географско указание, Италия е изпратила до Комисията молба за регистрация на означението „Carciofo Romanesco del Lazio“ като географско указание, Гърция е изпратила до Комисията молба за регистрация на означенията „Aktinidio Pierias“ и „Milo Kastorias“ като географски указания и Обединеното кралство е изпратило до Комисията молба за регистрация на означението „Welsh Beef“ като географско указание.
(2)
В съответствие с член 6, параграф 1 от посочения регламент беше установено, че молбите отговарят на всички изисквания, определени в него, и по-специално, че съдържат цялата информация, която се изисква в член 4 от него.
(3)
Комисията не е получила възражение по смисъла на член 7 от посочения регламент по отношение на означенията в приложението към настоящия регламент след публикуването му в Официален вестник на Европейските общности (3).
(4)
Групата заявители, преди известни като „Welsh Beef Promotions“ са променили името си на „Welsh Lamb and Beef Promotions Ltd“.
(5)
Означенията следва да бъдат вписани в Регистъра на защитените наименования за произход и защитените географски указания и следователно да се ползват със закрила в Общността като защитени наименования за произход или защитени географски указания.
(6)
Приложението към настоящия регламент допълва приложението към Регламент (EО) № 2400/96 на Комисията (4), последно изменен с Регламент (EО) № 1495/2002 (5),
ПРИЕ НАСТОЯЩИЯ РЕГЛАМЕНТ:
Член 1
Означенията в приложението към настоящия регламент се добавят в приложението към Регламент (EО) № 2400/96 и се вписват като защитени географски указания (ЗГУ) в Регистъра на защитените наименования за произход и защитените географски указания в съответствие с член 6, параграф 3 от Регламент (ЕИО) № 2081/92.
Член 2
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 ноември 2002 година.